Întrebări și răspunsuri privind selecția Integratorului Food & Beverage


1.⁠    Experiența în proiecte similare poate fi dovedită și prin proiecte realizate de aceeași echipă/brand, dar contractate prin alte entități juridice? Dacă da, ce documente sunt acceptate ca dovadă? 

Cu privire la experiența necesară pentru candidatura în calitate de Integrator
Potrivit Regulamentului, poate candida în calitate de Integrator operatorul economic legal constituit care deține și poate demonstra experiența solicitată prin documentația procedurii.
În consecință, îndeplinirea cerinței privind experiența se analizează prin raportare la operatorul economic care depune candidatura, respectiv la persoana juridică participantă la procedură.
Experiența dobândită în cadrul unor proiecte contractate și executate de alte persoane juridice nu poate fi considerată, prin ea însăși, experiență proprie a operatorului economic candidat, chiar dacă proiectele respective au fost derulate sub o denumire comercială/brand similară sau cu participarea unor persoane care în prezent fac parte din echipa candidatului.
Experiența profesională individuală a persoanelor desemnate în echipa de proiect poate fi prezentată și analizată exclusiv în cadrul criteriilor referitoare la experiența personalului, acolo unde documentația prevede o asemenea evaluare, fără a putea substitui experiența proprie solicitată operatorului economic candidat.
Situațiile de reorganizare juridică, fuziune, transfer de activitate, succesiune universală sau cu titlu universal ori alte situații juridice similare vor putea fi analizate exclusiv în baza unor documente oficiale din care să rezulte fără echivoc preluarea drepturilor, obligațiilor și/sau a experienței relevante.

2. Pentru dovedirea portofoliului sunt suficiente recomandările și linkurile către pagini oficiale/social media sau sunt necesare contracte/documente contractuale? 

Regulamentul nu instituie obligația prezentării unui anumit tip unic de document justificativ pentru fiecare eveniment declarat.
Experiența și portofoliul trebuie însă să fie susținute prin documente și referințe verificabile, care să permită Comisiei de selecție să stabilească în mod neechivoc participarea operatorului economic candidat la evenimentele declarate, rolul avut și relevanța experienței respective pentru obiectul procedurii.
Pot fi avute în vedere, după caz, contracte, recomandări sau confirmări din partea organizatorilor, procese-verbale, documente oficiale, referințe verificabile, precum și alte înscrisuri relevante.
Simplele materiale de promovare, mențiunile în social media sau prezentările comerciale care nu permit identificarea și verificarea implicării efective a operatorului economic candidat nu sunt suficiente, prin ele însele, pentru dovedirea unei experiențe care nu poate fi confirmată prin alte elemente obiective.
Comisia poate solicita clarificări în scopul verificării documentelor și informațiilor depuse, fără ca prin această etapă să poată fi introdusă sau dovedită ulterior o experiență care nu rezulta din candidatura depusă în termen.

3. Lista vendorilor și dosarele acestora trebuie să fie definitive la depunerea candidaturii sau sunt permise ulterior înlocuiri cu vendori echivalenți, cu aprobarea Organizatorului?

La momentul depunerii candidaturii, Integratorul trebuie să prezinte portofoliul de vendori propus, împreună cu documentația individuală completă solicitată pentru fiecare food-truck/van/stand mobil inclus în candidatură.
Această cerință este necesară întrucât fiecare vendor este verificat și evaluat individual, iar rezultatele evaluării individuale contribuie la stabilirea punctajului aferent portofoliului Integratorului.
În consecință, candidatura nu poate fi depusă pe baza unei liste pur orientative sau a unui angajament de identificare ulterioară a vendorilor.
După finalizarea procedurii, modificarea componenței portofoliului selectat nu constituie un drept al Integratorului.
Înlocuirea unui vendor poate fi analizată numai în situații excepționale, obiective și justificate, cu acordul prealabil și expres al Organizatorului, cu condiția ca aceasta să nu conducă la modificarea substanțială a candidaturii evaluate sau la alterarea rezultatului procedurii.
Orice vendor propus pentru înlocuire trebuie să îndeplinească integral condițiile de eligibilitate și documentare prevăzute de Regulament și să poată fi verificat în raport cu aceleași cerințe aplicabile vendorului inițial.

4.  Cele 30 de food-truck-uri/van-uri/standuri reprezintă un număr obligatoriu sau unul orientativ? Există un număr minim/maxim acceptat în propunere? 
Numărul solicitat de Organizator este de 30 de food-truck-uri/van-uri/standuri mobile, aferente categoriilor A1, A2 și A3.
Acest număr reprezintă cerința stabilită pentru candidatura Integratorului și nu reprezintă un număr maxim sau o estimare orientativă.
Prin urmare, operatorul economic care participă la procedură în calitate de Integrator trebuie să prezinte o candidatură care să permită asigurarea celor 30 de unități comerciale mobile, în condițiile stabilite prin Regulament și documentația procedurii.
În sensul Regulamentului, fiecare food-truck/van/stand mobil este tratat ca un vendor distinct și este supus verificării și evaluării individuale.






5. Ne puteți transmite grila prevăzută la Art. 25 din Regulament, pe baza căreia este calculat punctajul individual al fiecărui vendor și, implicit, punctajul Blocului B?
Fiecare vendor din portofoliul Integratorului este evaluat individual, conform art. 25 din Regulament, după următoarele criterii:
· Diversitate și originalitate culinară – maximum 20 puncte;
· Calitatea și varietatea meniului – maximum 15 puncte;
· Experiență și reputație – maximum 15 puncte;
· Aspect vizual și identitate – maximum 15 puncte;
· Conformitate tehnică – maximum 11 puncte;
· Politica de prețuri – maximum 12 puncte;
· Sustenabilitate – maximum 12 puncte.
Punctajul maxim individual este de 100 de puncte.
Punctajul aferent Blocului B – Calitatea agregată a portofoliului de vendori propus, maximum 30 de puncte, se stabilește pe baza mediei punctajelor individuale obținute de vendorii incluși în portofoliul Integratorului, conform mecanismului prevăzut de Regulament.
6. Puteti ve rog sa ne detaliati programul de montaj / demontaj al evenimentului ?
Programul concret de acces în amplasament, montaj, aprovizionare, funcționare și demontare va fi stabilit de Organizator în funcție de programul general de producție, planul final al evenimentului, condițiile tehnice și măsurile stabilite împreună cu autoritățile competente.
Intervalele astfel stabilite vor fi comunicate Integratorului și vor avea caracter obligatoriu pentru acesta și pentru toți vendorii aflați în coordonarea sa.
Accesul, montajul, aprovizionarea și demontarea în afara intervalelor aprobate de Organizator nu sunt permise decât în baza unei aprobări exprese a acestuia.
Programul poate fi adaptat de Organizator în cazul în care necesitățile de producție, condițiile tehnice, de siguranță sau solicitările autorităților impun acest lucru.

7. Puteti va rog sa ne clarificati daca dimensiunile menționate in anunț sunt lungimi de bar sau suprafețe de bar ?
Valorile de 10–16 metri menționate în Anunț reprezintă repere dimensionale avute în vedere pentru configurarea zonelor de bar, stabilirea concretă a acestora urmând a se realiza în corelare cu particularitățile amplasamentului și cu planul general de organizare a evenimentului.
În funcție de configurația fiecărei zone, dimensiunile pot viza deschiderea/lungimea liniară a frontului de bar și/sau suprafața necesară amenajării acestuia, după caz, fără ca valorile indicate să poată fi interpretate ca reprezentând în mod obligatoriu o anumită suprafață exprimată în metri pătrați.
Dimensiunile, forma, suprafața, frontul de deschidere, poziționarea și configurația efectivă a fiecărei zone de bar vor fi stabilite de Organizator în funcție de planul de amplasament, fluxurile de public, condițiile tehnice și de siguranță, precum și de celelalte elemente necesare organizării evenimentului.
În consecință, valorile menționate în Anunț nu conferă participanților dreptul la alocarea unei anumite suprafețe, forme, poziționări sau deschideri identice pentru toate cele 9 zone de bar.
Integratorul selectat va avea obligația de a adapta soluția de amenajare la configurația și perimetrul stabilite de Organizator pentru fiecare zonă, cu respectarea cerințelor tehnice, operaționale și de siguranță aplicabile evenimentului.











